CC 20220801
Кујурлуныҥ јалтанбас јуучылдары - altaicholmon\nКујурлуныҥ јалтанбас јуучылдары\nКујурлуны Кӧксуу-Оозы аймактыҥ оогош деген јурттарыныҥ бирӱзи деп, кычыраачылар билер. Шак бу јурттаҥ Ада-Тӧрӧл учун Улу јууга тӧртӧнгӧ шыдар эрлер атанган, је ойто кайра јер-Алтайына он ло кижи јанган. Олордыҥ ортозында Наай Баясович Кебеков болгон. Кычыраачыларды Jажнай эјениҥ эске алынганыла таныштырып турум.\n«Мениҥ адам Наай Баясович Кебеков Кујурлу јуртта 1910 јылда Маҥырчы Матина ла Байыс Кебеков деп улустыҥ билезинде чыккан. Школдо ӱренбеген де болзо, бичик-биликти јакшы билетен. Jуунаҥ озо колхозто башка-башка иштерде иштеген: агаш та јарган, колхозтыҥ председатели де болгон. Ол ӧйдӧ госпланды ӧйинде, тутак-эш јогынаҥ бӱдӱрер керек болгон. Председатель болуп турала, адама ӱч пе айса тӧрт пӧ айга отурарга да келишкен. Аштыҥ планын бӱдӱре табыштырала, катап јакылта келгелекте деп, арткан ашты колхозчыларга ӱлеп берген. Оныҥ учун кату каруузына турарга келишкен.\n1930 јылда ол Jӱстӱк деген кысла айыл-јурт туткан. Баштапкы уулы тогус айлуда јада калган. Оноҥ мен чыккам.\nАдам јууга 1941 јылда атанган. Jууда ол старший лейтенант званиелӱ болгон, башка-башка фронттордо јуулажарга келишкен. Курскта да ӧткӧн от-калапту јууда турушкан.\nАдам бойыныҥ черӱчил молјузын ак-чек бӱдӱрген. Jууны-чакты Германияда тӱгезип, айылына 1946 јылда јанып келген.\nОл ойто ло колхозтыҥ јааны болуп иштей берген. Ада-энем 1951 јылда јеткердеҥ улам божогон. Олорло кожо В. К. Сычева деп ӱредӱчи болгон. Олорды Кадын суу апарган.\nУлу јууда мениҥ эки таайым, Михаил Майманович ле Николай Майманович Упановтор база турушкан. Михаил 1918 јылдыҥ, Николай дезе 1920 јылдыҥ. Таайларым экӱлези ӱредӱчи улус болгон, јааны Ак-Кемде, оогожы Кујурлуда балдар ӱреткен. Оноҥ озо олор рабфакты ӱренип божоткон. Михаил таайым билелӱ, бир кысту, Николай таайымда биле јок болгон.\nНиколай 1942 јылда Житомир калада бомбалардыҥ алдынаҥ (бомба тӱшкен турадаҥ) балдарды аргадап јадала божогон деп, похоронка келген.\nМихаил дезе јууныҥ учына чыгып барадала, 1945 јылдыҥ кандык айыныҥ 29-чы кӱнинде јер јастанып јыгылган деп коркышту чаазын келген. Таайым танковый частьтыҥ командири болгон. Командирге ол јуу ӧйинде Ленинск-Кузнецк деп јерде ӱренген.\nТӧрӧлин корыган ат-нерелӱ улустыҥ ортозында бистиҥ де оогош јуртыстыҥ јалтанбас, јана баспас јуучылдары болгоныла бис оморкоп јӱредис. Jалтанбас јуучылдардыҥ ады-јолдоры ундылбазын деп, бала-баркага куучындап јӱредис. Jуртыста олордыҥ ады-јолдорын ӱргӱлјикке кереестеген кереес те бар. Мында јылдыҥ ла кӱӱк айдыҥ 9-чы кӱнинде митинг те, ойын-концерт те ӧдӧт. Бис олорго быйанду јӱредис».\nН. САЙЛАНКИНА бичип алган,